Ajakirjas Current Biology tutvustatavast uuringust ilmneb, et emased shimpansid (Pan troglodytes) võivad olla teatud oludes sama halastamatud ja metsikud kui isased shimpansid ning muutuda ökoloogilise konkurentsi olukorras lapsetapjaks.  Isaste shimpanside puhul on muuhulgas ka oma liigi nooremate isendite vastu suunatud vägivaldset käitumist jälgitud paljudel juhtudel, ent nüüd nägid Simon Townsend ja ta kolleegid St. Andrewsi ülikoolist Ugandas asuvas Budongo metsas pealt, kuidas kuuest isendist koosnev jõuk emaseid shimpanse  (viiel neist olid sealjuures kaasas oma väikelapsed) tungis kallale nädalavanuse imikuga emasele shimpansile ja tappis ligikaudu 10 minutit väldanud verise võitluse järel ta lapse.  Teadlased usuvad, et samal viisil tapsid antud emased isendid veel kaks imikueas shimpansilast, kuna kõigil kolmel juhul olid surmavad vigastused (sügavad hammustused pea- ja kaelapiirkonnas) identsed.  Väikeshimpanse tapvaid emaseid shimpanse on mõnel loetud korral jälgitud ka varem, ent seni polnud teada, kas tegemist  on üksikute patoloogilise käitumise juhtumitega või on selliste jubedate tegude põhjuseks mõned muud faktorid.  Jane Goodalli instituudi teadur Anne Pusey on varem püstitanud teooria, et taolist käitumist võib vallandada ökoloogiline konkurentsivõitlus ja Townsendi töörühma vaatlused näivad seda ideed kinnitavat.  Briti teadlaste hinnangul võib olla tegemist adaptiivse käitumisega, sest pikemat aega antud piirkonnas elanud grupi emased isendid ründasid "sisserännanud" emaseid ja nende lapsi.  Isased shimpansid rünnakust osa ei võtnud ja üritasid beebisid koguni kaitsta.  Budongosse on viimasel ajal toodud ja saabunud väga palju emaseid shimpanse, mistõttu nende osakaal isaste isendite suhtes on väga kõrge.  Townsendi arvates on just sellest põhjustatud ökoloogiline surve aset leidnud lapsemõrvade ajendiks.  Ta selgitas, et emased shimpansid tunnevad, et isaste isendite ja toidu osas valitseb väga suur konkurents, mistõttu nad vastavad sellele survele vägivaldselt ja tapavad tulevase konkurendi eas, kus see on kõige haavatavam.  Tillukese shimpansi tapmiseks tuleb mõttekaaslastest emastel shimpansidel aga koonduda suuremasse gruppi, sest lapsega emased liiguvad sageli koos neid kaitsvate isastega.    Vaata ka: